
SUOMEN TEOSOFISEN SEURAN 

JÄSENLEHTI 

N:o 1. Tammik. 1 p:nä 1918. 

NX - 


JÄSENLEHTI. 

Suomen Teosofisen Seuran vuosikokouksessa lokak. 21 — 23 
p:nä päätettiin yksimielisesti perustaa virallinen Seuran jäsen¬ 
lehti, joka painettuna lähetettäisiin jokaiselle Seuran jäsenelle. 
Tämän mukaisesti hallitus, jolle jätettiin asian järjestely, päätti, 
että jäsenlehti tulee ilmestymään joka toinen kuukausi 16-sivui- 
sena 1918 vuoden alusta. Lehden hyväksi pannaan toimeen 
se lisäverotus, jonka päättäminen myös jätettiin hallitukselle, 
siten että kukin irtojäsen maksaa lehdestä Smk. 2: 50 ja kukin 
looshijäsen 2 mk., jolloin loosheille lähetetään lehdet yhteisesti 
jäsenluvun perusteella. 

Tämä lisäverotus on pakollinen ja suoritetaan tavallisen 
jäsenmaksun yhteydessä, joka vuosikokouksen päätöksen mu¬ 
kaan jäi ennalleen — irtojäseniltä 4 mk., looshijäseniltä 3 mk. 

Siis lisäverotuksen ohella on maksu irtojäseniltä 6:50, 
looshijäseniltä 5 mk., naisilta samoin kuin miehiltä. Ei voine 
kukaan Seuran jäsen valittaa tätä „rasitusta”, vaan päinvastoin 
on huomattava, että lisäverotus ei riitä edes jäsenlehden paina¬ 
tukseen ja postimenoihin, vielä vähemmän Seuran lisättyihin 
tarpeisiin. On pidetty silmällä sitä periaatetta, että jäsenvero 
olisi niin pieni kuin mahdollista, mutta että sen sijaan jätettäi¬ 
siin vapaaehtoisten lahjotusten varaan Seuran tarpeitten täyttä¬ 
minen. Ja tunnustaa täytyykin, että uhrautuvaisuus jäsenissä on 
kasvanut vuosi vuodelta ja todistaa osaltaan, että yhä useam- 

mille teosofia on tullut sydämen asiaksi ja elämän johtavaksi 
voimaksi. 

Jäsenet! Nyt avautuu jäsenlehden kautta mahdollisuus elä- 
vämpään kanssakäymiseen jäsenten kesken, se on uusi vaikutta¬ 
vampi veljeyden side. Kuinka suuri askel eteenpäin tämä on 
entisestä käsinmonistetusta „looshilehdestä”, joka pari kertaa 
vuodessa ilmestyi ja silloin vain kerralla luettiin looshissa ääneen 
niille, jotka sattuivat olemaan läsnä kokouksessa. Toivotaan, 
että jäsenet nyt tarkoin lukevat kaikki jäsenlehdessä olevat asiat 
ja keskustelevat niistä kokouksissaan, mikäli ne antavat aihetta. 
Toivotaan myöskin, että looshit ja yksityiset jäsenet yhtämittaa 
muistavat tätä yhdyssidettään ja lähettävät sitä varten tiedon¬ 
antoja, ehdotuksia, kysymyksiä, sanalla sanoen muistavat, että 
heillä aina on tilaisuus tämän lehden kautta lähestyä kaikkia 
jäsenkumppaneitaan ja herättää näitä pohtimaan mitä tahansa 
kysymystä, joka heillä on sydämellään. Arvaamattomaksi hyö¬ 
dyksi voi tällainen jäsenlehti olla Seuran sisäiselle elämälle, jos 
siihen oikein suhtaudutaan. — Ja varmaa on, että kun ensi- 
mäinen arkuus menee ohi, jäsenlehti ei enää saa tilaa palstoil¬ 
laan kaikille asioille, jotka herätetään. 

Muistettava on, että tässä lehdessä ei ole tilaisuus kovin¬ 
kaan paljon pohtia tietopuolisia kysymyksiä, paitsi mikäli ne 
läheisesti liittyvät Seuran tehtävien ja ajatuskantojen selvittämi¬ 
seen. Lehden tila on sangen rajotettu, ja tietopuolisia kirjoi¬ 
tuksia varten on olemassa Tietäjä ja sitäpaitsi teosofis-mieliset 
Idän Tähti, Sunnuntai y. m. 

Rohkeasti uudelle taipaleelle! Itse aika, itse Seuran sisäinen 
elämä pakottaa meitä eteenpäin, pakottaa meitä yhä kiinteämmin 
miettimään niiden ihanteiden todellistuttamista, jotka sielumme 
silmälle ovat yhä selvemmiksi kirkastuneet. Veljet, tuntekaamme 
olevamme yhtä, tuntekaamme olevamme suuria tehtäviä täyttä¬ 
mässä siunattujen Mestarien valvonnan ja huolenpidon alaisina. 

VUOSIKOKOUS. 

Vuosikokouksen pöytäkiija ilmestynee painosta jokseenkin 
samanaikuisesti kuin tämä jäsenlehti. Hallitus ei ollut aivan 
tyytyväinen pöytäkirjaan sellaisena kuin se oli jälellä kaikin¬ 
puolisen tarkastuksen jälestä. Sen niukka asiallisuus ei anna 
kovinkaan elävää kuvaa kokouksesta niille, jotka eivät mukana 
olleet. Mutta säästäähän se painatuskuluja. Ja osaksi täytyy 
myöntää, että vuosikokouksen keskusteluissa pääpaino pantiin 
ylisihteerin vaaliin, siis persoonakysymykseen, johon kului tär¬ 
kein kokouspäivä. Ja nämä keskustelut eivät asiallisesti vai¬ 
kuttaneet mitään tulokseen, koska entinen ylisihteeri jyrkästi ja 
ehdottomasti kieltäytyi jälleenvalinnasta. 

Uuden hallituksen vaali ei ainakaan käytännölliseltä kannalta 
ollut onnistunut. Uusi ylisihteeri, tohtori Angervo, asuu Mik¬ 
kelissä ja muista jäsenistä ainoastaan kaksi asuu Helsingissä, 
toiset niinkin kaukana kuin Oulussa, Iisalmella, Sammatissa, 
Hyvinkäällä. Ymmärtää helposti, millä menestyksellä hallitus 
voi suoriutua uusista monenlaatuisista tehtävistään. Mitenkä se 
kokoontuu, mitenkä se keskustelee? Vieläpä ainakin kaksi halli¬ 
tuksen jäsentä valittiin sillä nimenomaisella ehdolla, että he eivät 
voi Seuralle omistaa kovinkaan suurta osaa ajastaan. 

Seuran jäsenet käsittävät tästä sen välttämättömyyden, että 
nyt ainakaan asiain tällä kannalla ollen ei voi paljon luottaa 
hallituksen johtoon ja sen kykeneväisyyteen. Se voi olla varsin 
terveellistäkin Seuralle, koska Seura täten on pakotettu nouse¬ 
maan omille jaloilleen. 

Vuosikokoukselle tehdyt monet tärkeät ja käänteentekevät 
ehdotukset hyväksyttiin miltei muuttamatta hyvin vähillä kes¬ 
kusteluilla. Ainoastaan säännöt ottivat aikaa, kun ne oli pykä- 
littäin uudestaan muovailtavat ennen senaattiin lähettämistä. 

Vuosikokouksessa vallitsi ainakin ensimäisenä päivänä jon¬ 
kun verran jännittynyt mieliala. Tämä on luonnollista mones¬ 
takin syystä. Yksi tärkeä syy on se, että Seuran jäsenten 

yhdessäolo on niin harvinainen tapaus, vain kerran vuodessa 
uudistuva. Sentähden ei tunneta toisiaan, ei tarpeeksi luoteta 
toisiinsa. Kuinka paljon avomielinen keskustelu lähentää sydä¬ 
miä, sen huomasi tässäkin kokouksessa, kun vertasi, mitenkä 
herttainen mieliala vallitsi monasti kokouksen jälkipuoliskolla. 

Sitäpaitsi oli kasaantunut kovin paljon asioita, joista monien 
vuosien aikana oli vältetty kaikkea yhteistä keskustelua. Eikä 
voi sanoa, että niitä tässäkään kokouksessa olisi paljonkaan 
pohdittu, ne siirrettiin erinomaisen yksinkertaisesti uudelle to¬ 
lalle. Jännitys oli vain ajatusmaailmassa ja sellaisen tarpeeton 
syntyminen vältetään vastaisuudessa sillä, että aikanaan kaikki 
asiat otetaan puheeksi ja järjestetään yhteisen neuvottelun pe¬ 
rusteella. 

Kaikesta päättäen on selvää, että tästä lähtien Seuran elä¬ 
mässä on vältettävä liiallista personallisuuksien korostamista, 
koska se vain häiritsee veljeystunteen todellistuttamista. Teo¬ 
sofit eivät ja’a ihmisiä „hyviin” ja „pahoihin”, mutta heillä 
on kiusaus luoda raja-aitoja kehittyneiden ja kehittymättömien 
välille ja se voi tulla yhtä vaaralliseksi tavaksi. Aina olisi py¬ 
rittävä „tuntemaan Itse yhdeksi kaikissa olennoissa”. 


UUSI SUUNTA. 

Vuosikokouksessa puhuttiin paljon „uudesta suunnasta”. 
Vaikka päättäjäisiksi lausuttiin se toivomus, ettei enää puhut¬ 
taisi »uudesta” eikä »vanhasta” suunnasta, koska teosofinen 
työ on yhtä, niin on kuitenkin syytä perusteellisemmin tätä 
eroa selventää, juuri sen poistamiseksi. Ei ole kysymystäkään 
siitä, että teosofinen liike lähtisi kulkemaan jotakin latua, joka 
olisi ristiriitainen entisyyden kanssa, vaan kysymys on ainoas¬ 
taan, niinkuin niin monta kertaa ennenkin Seuran kehityksessä, 
että on syntynyt uusi voiman vuodatus, uusi aalto, uusi sy¬ 
säys. Jos katsotaan aaltojen leikkiä merellä, ei uusi aalto 
nouse entistä vastaan vaan se jatkaa siitä, mihin entinen py- 

sähtyi. Ainoastaan tässä mielessä on suunta uusi, että se 
painostaa sellaisia puolia, joihin ei ennen oltu pantu tarpeeksi 
huomiota, panee alkuun sellaista toimintaa, jota ennen on 
puuttunut. Kaikki kehitys tapahtuu jaksottain eikä ole vanhan 
moittimista tai kritisoimista se, että uskalletaan yrittää jotakin 
uutta, mikä on luonnollisen kehityksen tulosta. 

VUOSIKOKOUKSESSA TEHDYT PÄÄTÖKSET. 

I. Suomen Teosofisen Seuran säännöt. 

Vuosikokouksessa laadittiin säännöt uudestaan ja ovat nyt 
jätetyt senaattiin vahvistettaviksi. Uudet säännöt tulevat pai¬ 
netuksi ja lähetetyksi kaikille jäsenille. Niihin on hyvin tark¬ 
kaan tutustuttava, sillä monia muutoksia on niihin tehty. Suu¬ 
rempi osa pykälistä on muutettu kuin mitä on jätetty muutta¬ 
matta. Erityisesti huomautettakoon seuraavista kohdista: 

Viime kerralla säännöt hylättiin etupäässä sen vuoksi että 
anomukseen oli liitetty mukaan Teosofisen Seuran yleiset sään¬ 
nöt, joiden mukaan kaikki vastuu on Adyarissa olevalla pää- 
hallinnolla. Kaikkien samanlaisten selkkausten välttämiseksi on 
1 §:ssä nimenomaan lausuttu, että Suomen Teosofinen Seura 
on Suomen lakeihin nähden riippuvainen ainoastaan omista 
säännöistään. 

Loosheista puhuttaissa on lisätty ohje, että jokaisen looshin 
on pidettävä jäsenkirjaa, johon merkitään kaikki jäsenet osot- 
teineen. Tällainen kirja on tulevaisuudenkin varalta hyvä ole¬ 
massa ja siitä on kaiken aikaa se käytännöllinen hyöty, että 
sen mukaan kaikki tiedonannot voidaan joka aikana lähettää 
jäsenille. Looshit voivat itse suunnitella tällaisen jäsenkirjan 
tarpeittensa mukaan mutta Tampereen looshi on tehnyt alot- 
teen painetun jäsenkirjan hankkimisesta, jossa olisi valmiiksi 
merkityt sarekkeet. Tällaisen voisivat suuremmat looshit hank¬ 
kia itselleen tekemällä sopimuksen Tampereen Sentraalikirja- 
painon ja sen johtajan Happosen kanssa. 

Vuosikokouksessa keskusteltiin laajasti siitä, miten maa- 
seutulooshit voisivat tulla vuosikokouksissa edustetuiksi jäsen¬ 
määränsä perusteella. Tästä on ennenkin Seurassa paljon 
keskusteltu ja nyt ratkaistiin asia lopullisesti sangen yksinker¬ 
taisella tavalla säätämällä että läsnäolevat saavat myöskin 
äänestää valtakirjalla”. 

Siis jokainen looshi voi antaa edustajansa mukaan valta¬ 
kirjan, joten hän tulee käyttäneeksi edustajavaltaansa looshin 
jäsenmäärän perusteella eli niin monen, jotka hänet valitsevat 
edustajakseen. Siten myös samoilla perusteilla irtojäsenet voi¬ 
vat tulla edustetuiksi. 


LOOSHISIHTEERI. 

Ehdotus looshisihteerin toimen perustamisesta hyväksyttiin 
entisen ylisihteerin ehdotuksen mukaisesti. Tällaiseksi looshi- 
sihteeriksi valittiin herra Yrjö Kallinen, osote Oulu, Kajaanink. 
14. Ajateltiin, että hän myöhemmin voisi antautua kulkemaan 
loosheissa niitä herättämässä ja virkistämässä. Toistaiseksi 
hän kirjeellisesti on kosketuksessa looshien kanssa ja looshit 
voivat kaikkine ehdotuksineen kääntyä hänen puoleensa. 

VELJESRAHASTO. 

Veljesrahaston ehdotukseen tehtiin se tärkeä muutos, että 
maksut tulevat vapaaehtoisiksi. Nyt on vain Seuran jäsenten 
katsottava että he yhtä hartaasti muistavat tätä hyvää tarko- 
tusta, joka varsinkin nykyisenä vaikeana aikana voi olla san¬ 
gen tärkeä. Veljesrahaston hoitaja on hallituksen jäsen, vara¬ 
tuomari Unto Nevalainen, osote Sammatti. Hänelle ovat lähe¬ 
tettävät ei ainoastaan kerätyt avustukset mutta myöskin kaikki 
vetoamiset rahaston apuun. Joko omasta tai toisten puolesta 
voi kukin jäsen anoa avustusta tästä rahastosta lainan tai lahjan 
muodossa. Kuitenkin on selitettävä mikäli mahdollista tarpeen 
laatuja halutun avustuksen määrä. 

KANNATUSRAHASTO. 

Entinen n. k. Kannatusliitto purkautui tykkänään perustaja- 
ylisihteerin ehdotuksen nojalla. Kannatusliiton varat siirtyivät 
Seuran hallituksen huostaan ja tulevaa toimintaa varten ase¬ 
tettiin „kannatusrahaston sihteeri”, jonka puoleen on käännyt¬ 
tävä propaganda-asoissa. Hän on samalla keskipisteenä ja 
yhdistävänä johtajana koko maan propagandatoimintaa varten. 
Täksi sihteeriksi valittiin hallituksen ulkopuolelta herra Juho 
Tukiainen, osote Vuorimiehenkatu 27, Helsinki. Sekä loos- 
heja että yksityisiä jäseniä kehoitetaan hänen kauttaan halli¬ 
tukselle tekemään ehdotuksia kaikessa mikä koskee teosofian 
levittämistä ja sen yhteydessä olevia taloudellisia ja käytän¬ 
nöllisiä asioita. 

Kannatusrahaston uusissa säännöissä on pykälä, joka sanoo: 
„Looshien tulee keskuudestaan valita kannatustoimikunta tai 
yksityisiä edustajia, joiden tehtävä on valvoa ja edistää paikka¬ 
kuntalaista propagandaa, kerätä varoja toimeenpanemalla iltamia 
y. m. ja olla vuorovaikutuksessa kannatusrahaston sihteerin 
kanssa”. Tämä on looshien otettava huomioon ja toimittava 
sen mukaan. Tässä niinkuin muissakin asioissa jääpi alote ja 
täytäntöönpano looshien omaksi asiaksi ja toivottavaa on, että 
ne ilmaisevat itsenäistä tehokasta toimintaa. 


TEOSOFISEN SEURAN PÄÄMAJA. 

Seura päätti ottaa vastaan perustaja-ylisihteerin tarjooman 
päämajan vastaamalla sen veloista, jotka nousevat lähes 20,000 
markkaan. Samalla vuosikokous päätti varata perustaja-ylisih- 
teerille elinaikaisen asunnon päämajassa. 

Hallitus oli ensin epätietoinen, mitä tämä viimeinen pää¬ 
töslauselma tarkotti, jota ei tarkemmin määritelty, mutta pe¬ 
rustaja-ylisihteerin kanssa tehdyn sopimuksen mukaan määrät¬ 
tiin luovutuskirjassa, että hänen käytettävänään ovat ne huo- 

neet, mitkä nytkin ovat olleet hänen asuttavanaan, nimittäin 2 
huonetta yläkerrassa ja 1 alakerrassa. 

Päämajan hoitoa varten valitsi Seuran hallitus hoitokomi- 
tean, jonka puheenjohtajaksi tuli Juho Tukiainen. Tämä komi¬ 
tea on jaottanut päämajan viljelysmaita ja tarjonnut niitä Seu¬ 
ran jäsenille vuokrattavaksi. Osa niistä onkin jo ,,mennyt 
kaupaksi”. Sitävastoin ei ole onnistuttu saamaan Piippalaan 
vuokralaisia, vaan tämä rakennus on yhä asumaton lukuunot¬ 
tamatta talon vartijaa. Suurena haittana on tietysti matkan pi¬ 
tuus, joka estää sinne asettumasta niitä, joilla on toimi Hel¬ 
singissä. Toivotaan, että tulevaisuudessa saadaan paremmat 
kulkuneuvot, sillä muuten Seuralla ei olisi hyötyä tästä lah¬ 
jasta, jota se ei voi käyttää hyväkseen. 

TEOSOFINEN KUSTANNUSLIIKE. 

Vuosikokouksessa päätettiin O. Y. Tietäjän perustaminen ja 
Teosofisen Kustannusliikkeen sekä Uus-uskonnollisen Kustan¬ 
nus O. Y:n siirtäminen sen yhteyteen. Lakon vuoksi jäi suunni¬ 
teltu O. Y. Tietäjän perustava kokous pitämättä marraskuun 18 
p:nä ja vasta joulukuussa voitiin uuden O. Y:n säännöt jättää 
senaattiin. Varsinainen perustava kokous tulee olemaan ehkä 
loppiaisen tienoissa. 

Samanaikuisesti puuhasi herra Edv. Happonen y. m. kirja¬ 
paino-yhtiötä, mutta tähän yhtiöön ei merkitty tarpeeksi osak¬ 
keita ja sentähden tekivät yrityksen puuhaajat kysymyksen O. Y. 
Tietäjän tuleville osakkaille kokouksessa marraskuun 25 p:nä, 
mitä on tehtävä kirjapainohankkean kanssa. Esitettiin suora¬ 
nainen ultimaattumi: joko merkitään osakepääoma täyteen tai 
myydään sentraalikirjapaino ja siitä tuleva ylijäämä käytetään 
teosofisiin tarkotuksiin. Kolmatta mahdollisuutta ei ollut, koska 
siihen kiinnitettyjä rahoja tarvittiin vapaiksi. Koossa olevat 
jäsenet eivät voineet muuta vastata, kuin antaa suostumuksensa 
jälkimäiseen menettelyyn. Niin ollen toistaiseksi näyttää kirja¬ 
paino rauenneen. 

HALLITUKSEN KIRJEENVAIHTAJA. 

Vuosikokouksessa tehtiin ehdotus, jota tosin ei otettu Seu¬ 
ran sääntöihin, että hallitus valitsisi keskuudestaan kirjeenvaihta¬ 
jan, jonka puoleen kukin seuran jäsen voisi kääntyä kaikenlai¬ 
silla huomautuksilla, muistutuksilla ja kysymyksillä, jotka kos¬ 
kevat Seuran asioita. Hallitus valitsi tällaiseksi kirjeenvaihta¬ 
jaksi V. H. Valvanteen, jonka osote toistaiseksi on Oulun¬ 
kylä. Tarkotuksena on, että jos mahdollista kaikki levotto¬ 
muutta synnyttävät huhut, epäilykset ja epätietoisuudet saatet¬ 
taisiin selvyyteen ja päivänvaloon, ennenkuin ne synnyttävät 
ikävyyttä ja pysyvää väärinkäsitystä. Jos kysymykset ja huo¬ 
mautukset ansaitsevat laajempaa käsittelyä, otetaan ne esille 
hallituksen kokouksessa, jos eivät, vastataan niihin yksityisesti. 
Kunpa saataisiin jäsenten kesken sellainen tietoisuus, että jo¬ 
kaisesta asiasta on puhuttava avonaisesti, jokaisesta epäkoh¬ 
dasta huomautettava aikanaan, jokainen hyvä tuuma ja aate 
saatettava toistenkin jäsenten tietoon ja yleensä meidän on saa¬ 
tava yhteiselämä jäsenten kesken virkeämmäksi ja elävämmäksi. 
Kukaan jäsen ei ole oikeutettu hautomaan epäystävällisiä aja¬ 
tuksia toisen tai toisen Seuran menettelyn tai toimenpiteen 
johdosta, ennenkun hän on tehnyt voitavansa asian auttami¬ 
seksi. On pyrittävä siihen että kaikki Seuran asiat ovat yh¬ 
teisiä ja että tosi kansanvaltaisessa hengessä kaikki jäsenet 
tuntevat yhteisen vastuunalaisuuden. Hallitus ei tahdo olla niin 
paljon johtajana ja määrääjänä kuin järjestäjänä ja yhdistävänä 
luottamusj ärj estönä. 


KANSAINVÄLINEN TEOSOFINEN LEHTI. 

Norjan T. S. ylisihteeri neiti Eva Blytt on tehnyt meidän 
seurallemme ehdotuksen, että ottaisimme osaa kansainvälisen 
pohjoismaisen lehden julkaisemiseen, jossa kukin maa, Norja, 

Tanska, Ruotsi ja Suomi olisi edustettuna omalla osastollaan. 
Lehden aikaansaamiseksi olisi annettava joku takuu, esim. 2,000 
kruunua. 

Hallitus käsitteli tätä ehdotusta ja vaikka piti asiaa kaikin 
puolin kannatettavana, huomasi kuitenkin mahdottomaksi niin 
tuntuvalla tavalla ottaa osaa lehden perustamiseen, etenkin 
koska kruunun kurssi on niin tavattoman korkea. Sitäpaitsi 
meillä tietysti ainoastaan pienempi osa jäsenistä tulisi tätä 
toiskielistä lehteä tilaamaan ja siis voisi siitä hyötyä. 

Mutta vaikka virallisesti ei voitu toistaiseksi liittyä yhteis¬ 
toimintaan, päätettiin kehottaa jäseniä ilmottamaan, ketkä tällai¬ 
sen lehden tulisivat tilaamaan. Tilausmaksukin tulee saman 
kurssin vuoksi olemaan korkea — esim. 5 kr. vastaa nykyään 
20 mk. Kuitenkin pitäisi ainakin niiden hankkia lehti, joilla 
luotsi on äidinkielenä, ja muidenkin, jotka ymmärtävät luotsia ja 
tahtovat seurata teosofista liikettä myös ulkopuolelta maamme 
rajojen, tulisi lehteä tilata jo yksin kannatuksen vuoksi. Olisi 
hyvä saada niin pian kuin mahdollista ilmotuksia tilaajista ja 
seuran ulkopuoleltakin olisi niitä koottava. 

RUOTSALAINEN KIRJALLISUUS. 

Koska ruotsalaisia on Seurassamme varsin vähäinen määrä, 
ei Seuran varoilla voitaisi kaikkia tiedonantoja, esim. tätä jäsen- 
lehteä, painattaa kaksikielisenä. Sentähden on ylisihteeri kään¬ 
tynyt ruotsalaisten looshien puoleen kehotuksella, että ne pe¬ 
rustaisivat rahaston, jolla kannattaisivat näiden kiijotusten luot¬ 
siksi painattamista ja muitakin ruotsalaisia julkaisuja. Tähän 
ehdotukseen on auliisti vastattu ja siten voidaan jo tämäkin 
jäsenlehti julaista ruotsinkielisenä jonkun verran lyhennettynä. 

LOOSHIEN ILMOTUKSET. 

Kaikkien looshien tulee tätä jäsenlehteä varten lähettää tar¬ 
kat luettelot virkailijoista ja ainakin puheenjohtajan ja sihteerin 

osotteet sekä myös tieto kokousajoista, kokouksien paikasta, 
esitelmätilaisuuksista j. n. e. Tähän ensimäiseen lehteen ei olisi 
tätä luetteloa mahtunut ja tammikuun alussa usea looshi va¬ 
litsee uudet virkailijat. 


SOTAKIRJA. 

Hallituksessa on keskusteltu eräästä käsikirjotuksesta, joka 
sisältää useiden johtavien teosofien kirjotuksia sodasta ja sitä 
koskevista asioista. Sen on koonnut ja kääntänyt V. H. Vai¬ 
vanne jo pari vuotta sitten ylisihteerin kanssa tehdyn sopimuk¬ 
sen mukaan. Nyt näitä kirjoituksia tarkastaessaan on hallituk¬ 
sen jäsenistä ja eräistä muista, joiden mieltä on kysytty, tun¬ 
tunut siltä että eräitä kirjoituksia — niin mieltäkiinnittäviä kuin 
ne ovatkin, — ei olisi taij ottava suurelle yleisölle, koska niitä 
tuskin meidän maassamme ymmärrettäisiin oikealla tavalla. Sen 
sijaan arveltiin, että teosofeille olisi tarpeellista tietää, 
mitä suuret salatieteilijät ja muiden maiden teosofit ajattelevat 
nykyisistä maailmantapahtumista. Joskin monesta asiasta voi¬ 
daan täällä olla eri mieltä, niin on joka tapauksessa syytä ver¬ 
rata näitä ajatuksia omiimme. 

Hallituksessa teki kääntäjä ehdotuksen, että kirja jätettäisiin 
painattamatta ja ainoastaan annettaisiin kirjotusten eri osiin 
jaettuina kiertää loosheissa jostakin maksusta. Tähän ei kui¬ 
tenkaan suostuttu vaan päätti hallitus painattaa kirjaa pienem¬ 
män painoksen, jota tarjottaisiin ainoastaan Seuran jäsenille ja 
niille teosofian vakaville harrastajille, jotka heidän kauttaan sitä 
tilaisivat. Siis ei laskettaisi teosta kirjakauppoihin. 

Kirja tulee sisältämään noin 200 sivua ja hinta tulee ole¬ 
maan 4—5 mk. Seuran jäseniä, jotka tahtovat sen hankkia, 
kehoitetaan heti tilaamaan sitä, koska painoksen suuruus riip¬ 
puu sen menekistä. Kirjotukset ovat vaihtelevaa laatua ja kir¬ 
jaan liittyy pitempi kääntäjän tekemä yleisesitys ja selvitys. 

KASVATUSKYSYMYS. 

Yli koko teosofisen maailman on viimeisinä vuosina mitä 
suurinta huomiota omistettu kasvatuskysymykselle. Ymmärre¬ 
tään, kuinka tärkeätä on, millaisiksi kasvavat ne uudet suku¬ 
polvet, jotka meidän jälkeemme tulevat maan perimään. Nuori 
mieli on herkästi vastaanottavainen kaikille henkisyyden vaiku¬ 
tuksille, jotavastoin vanhemmat jo ovat piintyneet määrättyihin 
ajatuskaavoihin. Vielä sekin on tärkeätä, että nykyään syntyy 
sellaisia kehittyneempiä sieluja, jotka tulevat uutta parempaa 
aikaa luomaan maan päälle, ja näille olisi annettava parhain 
mahdollinen kasvatus. 

Meidän maassamme on tähän tärkeään kysymykseen vielä 
hyvin vähän puututtu teosofien kesken. Viime vuosikokouk¬ 
sessa lausuttiin toivomus, että olisi pidettävä yleinen teosofinen 
keskustelutilaisuus kasvatuksesta, ja jotta tällaiseen saataisiin 
niin suuri osanotto kuin mahdollista, on sellainen suunniteltu 
ensi pääsiäiseksi Helsinkiin. Mutta sitä ennen kehotetaan kaik¬ 
kia loosheja keskuudessaan pohtimaan, mitä me voimme tehdä 
lasten kasvatuksen hyväksi, millä tavalla saataisiin edes joku 
tai joitakuita sellaisia kouluja syntymään, joissa kaikkea ope¬ 
tusta elähyttäisi teosofinen henki ja menetelmät olisivat toisen¬ 
laiset kuin nykyaikaisissa kouluissa. Lähimpänä toiveena olisi 
myös yleisen teosofisen kasvatusliiton perustaminen, jollaisia 
on monissa muissa maissa jo toimimassa. Näistä kysymyk¬ 
sistä toivotaan looshien keskustelevan ja lähettävän niistä lau¬ 
suntoja, jotka voitaisiin julaista jo ensi looshilehdessä. Pää¬ 
siäisenä tulee kysymyksen alustamaan opettajatar Helmi Jalo- 
vaara, joka kenties enemmän kuin kukaan on tähän asiaan an¬ 
tautunut ja siitä jo ennenkin esittänyt huomattavia ajatuksia ja 
ehdotuksia. 

RAUHAN ASIA. 

On vielä mainittava eräs vuosikokouksen pöytäkirjasta pois¬ 
jäänyt kohta. Viimeisenä iltana oli vielä rauhanaatteesta kes¬ 
kustelua Otto Mölsän alustuksen pohjalla. Tässä keskustelussa 

aivan yksimielisesti kannatettiin täydellisen rauhan aatetta ja 
sotalaitoksen poistamista. Ei ollut yhtään ääntä, joka olisi 
puolustanut sotalaitoksen pysyttämistä tai voimaansaattamista 
ainakaan Suomessa. Tämä on muistettava siitäkin syystä, että 
myöhemmin on maassamme herännyt mitä kiivain pyrkimys 
sotalaitoksen elvyttämiseen ja kaikenlaiseen aseelliseen esiinty¬ 
miseen. Monet arvelevat kyllä, että Teosofisella Seuralla ei 
saisi olla mitään kantaa tällaisessakaan kysymyksessä, koska 
se on „politiikkaa”, jossa pitäisi pysyä täysin puolueettomana, 
mutta toisten mielestä tällainen kannattomuus taas on raukka- 
maisuutta ja — niinkuin Presidenttimme sanoo — epämää¬ 
räisyyttä ja päättämättömyyttä”. Tästä asiasta voisivat looshit 
keskustella ja virallisesti tai epävirallisesti lausua mielipiteensä. 
Ilahuttavaa on nähdä, että viipurilaiset teosofit ovat ryhtyneet 
suoranaiseen positiviseen toimintaan, sillä etupäässä heidän alot- 
teestaan on syntynyt „Viipurin rauhanliitto”, joka on ehtinyt 
sanoa sanansa eduskunnankin jäsenille. 

Joku on kysynyt, eikö Teosofisen Seuran johtajien kanta 
ole enemmän sodan kuin rauhan puolella. Jos meidän seu¬ 
rassamme olisi enemmän tehty selvää teosofisten johtajien aja¬ 
tuksista, ei meillä tässä olisi epätietoisuutta. He ovat aivan 
ilmeisesti lausuneet, että ihmiskunta tällä hetkellä on siirtymäi- 
sillään uuteen kehityskauteen, jossa on noudatettava aivan eri¬ 
laisia menettelytapoja, ja juuri nykyinen sota hävittää lopulli¬ 
sesti militarismin ja yksinvaltiuden painajaiset kansojen yltä. 
Kun siis Suomen tasavalta alottaa olemassaolonsa tältä ylimeno- 
ajalta, on erinomaisen tärkeätä, minkä suunnan se valitsee, läh¬ 
teekö se vanhoja valtioperiaatteita seuraamaan vai yrittääkö se 
toteuttaa uuden ajan ihanteita omassa valtiosäännössään. 

Tässä ei auta viittaaminen siihen, että maassamme nykyään 
vallitsee paljon levottomuutta ja että yleisen turvallisuuden suo¬ 
jelemiseksi on vahva sotalaitos tarpeen. Tämä on äärimmäistä 
lyhytnäköisyyttä, eikä meidän, jos tahdomme olla jumalallisen 
viisauden palvelijoita, pidä antaa hetkellisten ajatusvirtojen häi- 

ritä järkemme ja omantuntomme kirkkautta. Ne väkivaltaisuu¬ 
det, joita nykyisenä kuohunta-aikana on esiintynyt, ovat kai¬ 
keti sittenkin mitättömiä verrattuna niihin pysyviin vaaroihin, 
mitä sotalaitos itsessään sisältää. Jospa me, jospa kansamme 
tässä suhteessa löytäisi oikean tien ! 


AJAN KUTSU. 

(Ote presidentin puheesta vuosikokouksessa jouluna 1916.) 

Veljet, nämä ajat ovat murrosaikoja. Sivistynyt maailma 
on heitetty sulatusuuniin, jotta siitä puhdistuisi pois kuona ja 
jotta maapallomme suuri Mestari-valaja voisi muovailla hehku¬ 
van metallin uusiin hyödyllisiin ja kauniisiin muotoihin. Tä¬ 
män kalliin metallin vastaanottamiseksi on nyt valmistettava 
valinmuotoja, uskonnollisia, älyllisiä, siveellisiä, valtiollisia ja 
yhteiskunnallisia, sellaisia, joita sitten voipi käyttää salaisen 
veljeskunnan suuri Lähettiläs, Dshagat-Gum, Maailmanopettaja, 
Boodhisatva, Shrii Krishna, Herra Kristus — kutsukaa Häntä, 
tuota Mahtavaa ja Sääliväistä millä nimellä tahdotte. Hän 
tulee kaikki uudistamaan, luomaan uudestaan meidän pirstotun 
maailmamme. 

Tuleeko Teosofisen Seuran, tuon vähäisen sanansaattajan, 
jonka on lähettänyt maailmaan samojen ihmisten rakastajien 
Hierarkia julistamaan Hänen tuloaan, valmistamaan Hänelle 
tasaisen tien, tuleeko tämän seuran toimettomana ja välinpitä¬ 
mättömänä seisoa syrjässä ja katsella tätä sekavaa kaaosta ja 
pelosta, ettei tahraisi valkoista pukuaan melskeeseen koskemalla, 
jättää tekemättä se työ, jota nyt vaaditaan, sekä esittää heik¬ 
koutensa ja laiskuutensa syyksi muka henkisyytensä? Olem¬ 
meko hankkineet viisautta kätkeäksemme sen syrjään itsellemme 
kuten aarteen, sen sijaan että käyttäisimme sitä maailman rikas¬ 
tuttamiseksi? Mitä varten olemme valmistautuneet näinä 40 

vuotena? Mitä tarkatusta varten olemme kehittäneet terävä- 
näköisyyttämme, tutkineet salaisia syitä, hankkineet tietoa kar¬ 
man mysterioista ja uhrautuvasti tarjonneet itsemme sille Tah¬ 
dolle, joka vanhurskautta varjelee, sille Voimalle, joka hyvää 
palvelee? On kysymyksiä: uskonnollisia, älyllisiä, siveellisiä, 
valtiollisia ja yhteiskunnallisia, jotka ratkaistuksi tullakseen vaa¬ 
tivat juuri sen viisauden, jonka me olemme hankkineet, sen 
tarkkanäköisyyden, jonka me olemme kehittäneet, sen syntyjen 
syvien tiedon, jonka me olemme saavuttaneet. Ovatko nämä 
tarkotetut tulemaan maailman hyväksi vaiko vaan omaksi kun¬ 
niaksemme? Tuleeko meidän olla saitureita vai maailman 
pelastajia? 

Hän jonka tuloa odotamme, on selittänyt tahtonsa olevan, 
että Teosofisen Seuran auttaakseen ihmiskuntaa on käytettävä 
kaikki mitä se 40 vuoden ajalla Rakkauden Herrojen avulla 
on koonnut. He ovat rikastuttaneet Seuraa, jotta se käyttäisi 
aarteitaan auttaakseen ihmiskuntaa sen kohtalon nykyisessä suu¬ 
ressa käännekohdassa. Nyt ei ole kysymys puoluepolitiikasta 
tai puolueriidoista. Nyt valmistetaan uutta sivistystä varten 
niitä muotoja, joihin kansakunnat tullaan sulattamaan; näiden 
muotojen luomista meitä kehotetaan auttamaan. Pois siis pelko 
ja kaikki turhat ennakkoluulot. Pois kaikki väärä puolueetto¬ 
muus, joka vain on verho ajatusten epämääräisyydelle ja toi¬ 
minnan päättämättömyydelle. Teos. Seuraa kehotetaan otta¬ 
maan osaa mahtavaan maailman luomiseen, sitä kehotetaan 
ajatusmaailmassa levittämään aatteitaan sekä laatimaan fyysilliset 
muodot uudelle sivistykselle. Minä kehotan teitä, veljet, aut¬ 
tamaan minua tuossa suuressa tehtävässä, rohkeasti kulkemaan 
eteenpäin valmistamaan uutta valoisampaa tulevaisuutta, että 
siinä määrässä kuin se on mahdollista maksaisitte takaisin sen 
rakkautta uhkuvan huolenpidon, jota näinä 40 vuonna 
ovat teille osottaneet Vanhemmat Veljemme. Seuratkaa 
siis minua läpi pimeyden ja vaarojen. Ei ole mitään epäon¬ 
nistumista niille, jotka kulkevat eteenpäin Tähden loisteessa. 

TEOSOFISTA TOIMINTAA. Joulukuun 22 p:nä olivat hel¬ 
sinkiläiset teosofit kutsuneet kaupungin köyhiä lapsia viettämään 
joulujuhlaa Bulevardin 7:ään, jossa heitä tervehti kirkas joulu¬ 
kuusi. Tilaisuutta varten oli koottu varoja toista tuhatta, niin 
että lapsia voitiin ruualla kestitä ja suurin osa jäi vielä käyttä¬ 
mättä. Tämä kaunis alote älköön jääkö yksinäiseksi. Tällä 
kertaa ohjelma oli niukka, mutta kuinka kiitollisia lapset ovat 
jo pienimmästäkin ystävällisyydestä. 

JÄSENLEHDEN TILAUSMAKSU, joka on 2: 50 irto- ja 
2 mk. looshijäseniltä, lähetetään sopivimmin T. S. jäsenmaksun 
yhteydessä, siis ennen maaliskuun loppua. Jos looshin jäse¬ 
nistä joku asuu etäämmällä ja looshi haluaa, että hänelle olisi 
suoraan postitse lähetettävä lehti, ilmoitettakoon hänen osoit¬ 
teensa ja maksettakoon hänen puolestaan 2:50. Aviopuoli¬ 
soille lähetetään vain yksi lehti ja peritään yksi maksu, jollei¬ 
vät toisin halua. 

RAHASTONHOITAJA. Kaikki Seuran maksut ja tilitykset 
ovat lähetettävät joko ylisihteerille t:ri Angervolle, Mikkeliin tai 
apulaissihteerille, toim. Lahja Leppäselle, myöskin os. Mikkeli. 
Vuosikokouksessa tosin valittiin Seuran rahastonhoitajaksi maist. 
Hugo Vaivanne, jolla nytkin on hallussaan Seuran rahastojen 
pankkikirjat y.m., mutta jäsenmaksujen kanto on täytynyt taas¬ 
kin yhdistää apulaissihteerin toimiin, kuten se on ollut useina 
viime vuosina. Aivan ylipääsemättömät vaikeudet olisivat muu¬ 
ten syntyneet, jos kirjanpito ja jäsenluettelot olisivat olleet kah¬ 
dessa paikassa. Se pieni palkka, jota apulaissihteerin työstä on 
maksettu, onkin yhtä paljon tullut sen työn osalle, minkä hän 
suorittaa Seuran rahastonhoitajana ja maksujen kokoojana. 

UUSI VUOSI. 

Liittäköön uusi vuosi jälleen yhteen katkenneet langat Teo- 
sofisessa Seurassa sekä „ystävien” että vihollisten kesken. Yh¬ 
distyköön pirstottu ihmiskunnan ruumis yhtenäiseksi elimistöksi. 
Syntyköön yhteistajunta kansojen ja yksilöjen kesken. Haihtu¬ 
koon ylpeys ja eristys, lakatkoon tuomion kovat sanat ja ojen¬ 
tukoon auttava käsi puutteenalaisia kohtaan. 

RAUHA KAIKILLE OLENNOILLE. 


Helsinki 1918. Kirjapaino Ahjo. 



